Diari Oficial de la Generalitat Valenciana


Sumari del DOGV 9396, del 02-08-2022 (2022/7308)

RESOLUCIÓ de 28 de juliol de 2022, de la directora general de Relacions amb Les Corts, de la Presidència de la Generalitat, per la qual es publica el conveni entre el Ministerio para la Transición Ecológica y el Reto Demográfico i la Generalitat, a través de la Conselleria d'Agricultura, Desenvolupament Rural, Emergència Climàtica i Transició Ecològica, per a la coordinació d'accions de gestió i seguiment en espais confrontants de la Xarxa Natura 2000 marins i terrestres.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9396

Data del DOGV
:   02-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7308


Data del document
:   28-07-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 28 de juliol de 2022, de la directora general de Relacions amb Les Corts, de la Presidència de la Generalitat, per la qual es publica el conveni entre el Ministerio para la Transición Ecológica y el Reto Demográfico i la Generalitat, a través de la Conselleria d'Agricultura, Desenvolupament Rural, Emergència Climàtica i Transició Ecològica, per a la coordinació d'accions de gestió i seguiment en espais confrontants de la Xarxa Natura 2000 marins i terrestres. [2022/7308]  
  
  
La Generalitat, a través de Conselleria d'Agricultura, Desenvolupament Rural, Emergència Climàtica i Transició Ecològica, i el Ministerio para la Transición Ecológica y el Reto Demográfico han subscrit, prèvia tramitació reglamentària, els dies 15 i 2 de juny de 2022, el conveni per a la coordinació d'accions de gestió i seguiment en espais confrontants de la Xarxa Natura 2000 marins i terrestres, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 22 de juliol de 2022 i número 909/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 28 de juliol de 2022.- La directora general de Relacions amb Les Corts: Ana Belén Domínguez Cana.  
  
  
CONVENI ENTRE EL MINISTERI PER A LA TRANSICIÓ ECOLÒGICA I EL REPTE DEMOGRÀFIC I LA CONSELLERIA D'AGRICULTURA, DESENVOLUPAMENT RURAL, EMERGÈNCIA CLIMÀTICA I TRANSICIÓ ECOLÒGICA DE LA GENERALITAT VALENCIANA, PER A LA COORDINACIÓ D'ACCIONS DE GESTIÓ I SEGUIMENT EN ESPAIS CONFRONTANTS DE LA XARXA NATURA 2000 MARINS I TERRESTRES.  
  
A la data de la signatura electrònica  
  
Reunides  
D'una part, Teresa Ribera Rodríguez, vicepresidenta tercera del Govern i ministra per a la Transició Ecològica i el Repte Demogràfic, nomenada mitjançant Reials decrets 8/2020, de 12 de gener, i 524/2021, de 10 de juliol.  
Per la Generalitat Valenciana, Mireia Mollà i Herrera, consellera d'Agricultura, Desenvolupament Rural, Emergència Climàtica i Transició Ecològica, nomenada per Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries; amb competència per a formalitzar aquest conveni en virtut dels preceptes de la Llei 5/1983, de 30 de desembre, del Consell, en els articles 17 i 28; article 6.3 del Decret 176/2014; i article 4 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic; autoritzada per a l'aprovació del present conveni mitjançant Acord de Consell de data 22 d'abril de 2022.  
  
Les parts intervinents es reconeixen mútuament la capacitat jurídica necessària per a la subscripció del present conveni i, a l'efecte:  
  
  
  
EXPOSEN  
  
Primer. La Xarxa Natura 2000 s'estableix en la Directiva 92/43/CEE, del Consell, de 21 de maig de 1992, relativa a la conservació dels hàbitats naturals i de la flora i fauna silvestres (la denominada Directiva Hàbitats), amb la finalitat de crear una xarxa europea coherent d'espais naturals protegits que garantisquen el manteniment o, si fa el cas, el restabliment, en un estat de conservació favorable de determinats tipus d'hàbitats naturals i espècies singulars a nivell comunitari.  
  
Per a això, l'esmentada directiva estableix un procediment que comença amb la seua inclusió inicial en una Llista d'espais proposats com a Llocs d'Importància Comunitària (LIC), i continua fins a la seua declaració final com a Zones Especials de Conservació (ZEC).  
Així mateix, s'integren en la Xarxa Natura 2000, les Zones d'Especial Protecció per als Ocells (ZEPA), declarades conforme als criteris establits en la Directiva 2009/147/CE, del Parlament Europeu i del Consell, de 30 de novembre de 2009, relativa a la conservació dels ocells silvestres (la denominada Directiva Ocells).  
  
Segon. Les citades directives Hàbitats i Ocells, han sigut transposades a l'ordenament jurídic espanyol a través de la Llei 42/2007, de 13 de desembre, del patrimoni natural i de la biodiversitat.  
La Llei 42/2007, de 13 de desembre, del patrimoni natural i de la biodiversitat, estableix en el seu article 6 que correspon a l'administració general de l'Estat, a través del Ministeri d'Agricultura, Alimentació i Medi Ambient (actualment Ministeri per a la Transició Ecològica i el Repte Demogràfic), l'exercici de les funcions de gestió i conservació de totes les espècies, espais, hàbitats o àrees crítiques situats en el medi marí, sense perjudici de les competències de les comunitats autònomes del litoral, quan existisca continuïtat ecològica de l'ecosistema marí amb l'espai natural terrestre objecte de protecció.  
  
D'altra banda, correspon a les comunitats autònomes l'exercici de les funcions previstes en la Llei 42/2007, de 13 de desembre, respecte a les espècies (excepte les altament migratòries) i espais, hàbitats o àrees crítiques situats en el medi marí, quan existisca continuïtat ecològica de l'ecosistema marí amb l'espai natural terrestre objecte de protecció, avalada per la millor prova científica existent.  
De manera coherent amb aquests criteris territorials per a partionar les competències de les administracions competents, respecte dels espais naturals marins o costaners inclosos en la Xarxa Natura 2000, la Llei 42/2007, de 13 de desembre, atribueix a l'administració general de l'Estat (d'ara endavant, AGE) la competència per a declarar les ZEC i ZEPA, i fixar les mesures de conservació necessàries en els casos d'espècies, espais, hàbitats o àrees crítiques situats en el medi marí, sempre que no existisca continuïtat ecològica de l'ecosistema marí amb l'espai natural terrestre objecte de protecció, en tant que corresponen aquestes competències de declaració de ZEC I ZEPA i fixació de mitjans de conservació a les comunitats autònomes, quan existisca la citada continuïtat ecològica de l'ecosistema marí amb l'espai natural terrestre objecte de protecció.  
  
Tercer. Així mateix, la Llei 41/2010, de 29 de desembre, de protecció del medi marí estableix que correspon a l'AGE la declaració i gestió de les Zones Especials de Conservació i de les Zones d'Especial Protecció per als Ocells en el medi marí.  
  
Quart. Atés aquest marc de distribució competencial, l'AGE i la Generalitat Valenciana van revisar la situació dels espais de la Xarxa Natura 2000 marins i marítims/terrestres proposats com a LIC o declarats ZEPA per la Generalitat, i com a resultat d'aquesta revisió, la Generalitat Valenciana va adoptar l'Acord de 25 d'abril, del Consell, pel qual s'adeqüen els espais protegits de la Xarxa Natura 2000 marins i marítims/terrestres al repartiment de competències al medi marí, establit en la llei 42/2007, de 13 de desembre, del patrimoni natural i de la biodiversitat.  
En virtut de l'acord esmentat:  
- La Generalitat reconeix la competència de l'AGE per a la declaració i gestió dels espais situats íntegrament en aigües marines.  
- En els casos d'espais marítims/terrestres en els quals no ha sigut possible constatar l'existència de continuïtat ecològica, s'ha procedit a segregar-los, resultant un espai terrestre de competència autonòmica i un altre marí de competència estatal.  
- En la resta d'espais marítims/terrestres, la Generalitat ha elaborat informes que demostren la continuïtat ecològica, tots els quals han sigut avaluats i confirmats pel Ministeri per a la Transició Ecològica i el Repte Demogràfic, de manera que se n'ha constatat la competència autonòmica.  
  
Cinqué. A conseqüència d'aquest procés de redefinició dels òrgans gestors d'aquests espais de la Xarxa Natura 2000, es produeixen situacions en les quals la gestió d'espais terrestres i marins confrontants correspon a dues administracions públiques diferents. En aquests casos, per a l'adequada consecució dels objectius de protecció i conservació d'aquests espais, és especialment rellevant l'existència d'una comunicació fluida, el foment de la col·laboració i la coordinació entre totes dues administracions.  
  
Sisé. Amb tal propòsit, a l'empara de l'article 3.k de la Llei 40/2015, d'1 d'octubre, de règim jurídic del sector públic, que estableix els principis generals de cooperació, col·laboració i coordinació entre les administracions públiques, es preveu la subscripció d'aquest conveni com a instrument que articula les relacions entre l'AGE i la Generalitat Valenciana, en matèria de gestió d'espais de la Xarxa Natura 2000 terrestres i marins confrontants.  
En virtut de l'exposat, i de comú acord, el Ministeri per a la Transició Ecològica i el Repte Demogràfic i la Generalitat Valenciana subscriuen el present conveni, amb subjecció a les següents:  
  
  
CLÀUSULES  
  
Primera. Objecte  
El present conveni té per objecte l'establiment d'un marc d'actuació conjunt del Ministeri per a la Transició Ecològica i el Repte Demogràfic i la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat Valenciana, per a fomentar la comunicació, coordinació i col·laboració entre totes dues administracions en matèria de gestió i seguiment dels espais confrontants marins i terrestres de la Xarxa Natura 2000 de la seua competència, i d'aquesta manera millorar l'eficiència de la gestió pública, facilitar la utilització conjunta de mitjans i serveis públics, contribuir a la realització d'activitats d'utilitat pública, i complir amb la legislació pressupostària i sostenibilitat financera.  
  
Segona. Actuacions  
Per a la consecució de l'objecte del conveni, totes dues administracions es comprometen a realitzar les actuacions següents:  
a) Intercanvi de la informació científica disponible sobre els hàbitats i espècies de les zones objecte de l'acord, així com informació sobre els usos i activitats en la zona, que puguen tindre especial repercussió en les espècies i hàbitat objectiu de protecció d'aquests espais.  
  
b) Posada en coneixement de qualsevol incident produït en els espais marins de la Xarxa Natura 2000 o en la seua proximitat, que puga generar un impacte en els espais de la Xarxa Natura 2000 terrestres confrontants, i viceversa.  
c) Col·laboració en l'elaboració dels plans de gestió dels espais de la Xarxa Natura 2000 terrestres i marins confrontants, competència de totes dues administracions.  
d) Suport i assessorament mutu en relació amb la gestió ordinària i posada en marxa de les mesures de conservació, seguiment i vigilància, establides en els citats espais terrestres i marins confrontants de la Xarxa Natura 2000.  
e) Col·laboració amb altres administracions, institucions i agents implicats en les tasques d'ordenació i gestió dels trams de litoral amb espais Xarxa Natura confrontants objecte d'aquest.  
  
Tercera. Comissió de seguiment  
Es crea la Comissió de seguiment d'aquest conveni.  
Aquesta Comissió estarà integrada, de manera paritària, per dos membres designats per la Direcció General de Biodiversitat, Boscos i Desertificació (Ministeri per a la Transició Ecològica i el Repte Demogràfic), i dos membres designats per la Direcció General de Medi natural i d'Avaluació Ambiental (Conselleria d'Agricultura, Desenvolupament Rural, Emergència Climàtica i Transició Ecològica).  
La Presidència i la Secretaria de la Comissió de seguiment serà exercida en alternança pels representants de tots dos organismes, i una única administració no ostentarà mai tots dos rols.  
Serà funció essencial de la Comissió vetlar per l'adequada execució del conveni, actuant com a òrgan d'interlocució i enllaç permanent entre totes dues administracions, així com a òrgan per a interpretar les clàusules del conveni i resoldre les controvèrsies que pogueren generar-se.  
La Comissió es reunirà de manera presencial o de manera virtual almenys una vegada a l'any, i en qualsevol moment a instàncies d'alguna de les parts. Una còpia de totes les actes, acords o informes que, en el desenvolupament de les seues funcions genere aquesta Comissió, es remetrà a la Direcció General de Biodiversitat, Boscos i Desertificació i a la Direcció General de Medi natural i d'Avaluació Ambiental.  
Si les parts, de comú acord, ho estimen necessari per la rellevància de les matèries tractades o l'interés per difondre les decisions adoptades en el si de la Comissió, aquestes podran ser traslladades al Comité d'Espais Naturals Protegits de la Comissió Estatal del Patrimoni Natural i la Biodiversitat o al Comité de seguiment de la demarcació marina llevantina, i elevades perquè en prenguen coneixement els titulars dels òrgans directius habilitats per a l'exercici de tals competències.  
  
  
Quarta. Finançament  
L'aplicació i execució d'aquest conveni, incloent-hi a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a les parts i, en tot cas, haurà de ser atesa amb els seus mitjans personals i materials.  
  
Cinquena. Vigència  
El present conveni tindrà una vigència de quatre anys des del moment de la seua inscripció en el Registre electrònic estatal d'òrgans i instruments de cooperació del sector públic estatal, en compliment de l'article 48.8 de la Llei 40/2015, d'1 d'octubre, i aquest haurà de publicar-se en el Boletín Oficial del Estado i en el Diari Oficial de la Generalitat Valenciana.  
En qualsevol moment abans de la finalització del termini previst en l'apartat anterior, els signants del conveni podran acordar unànimement la seua pròrroga per un període de fins a quatre anys addicionals.  
  
Sisena. Modificació i causes d'extinció  
El present conveni podrà modificar-se, quan resulte necessari per a la millor realització del seu objecte, amb l'acord unànime de les parts.  
  
El conveni s'extingeix pel compliment de les actuacions que constitueixen el seu objecte o per incórrer en causa de resolució. Seran causes de resolució d'aquest conveni:  
a) El transcurs del termini de vigència del conveni sense haver-se'n acordat la pròrroga.  
b) L'acord unànime de tots els signants.  
c) L'incompliment de les obligacions i compromisos assumits per part d'algun dels signants.  
En aquest cas, qualsevol de les parts podrà notificar a la part incomplidora un requeriment perquè complisca, en un determinat termini, amb les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del conveni i a les altres parts signants.  
Si transcorregut el termini indicat en el requeriment persistira l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni. La resolució del conveni per aquesta causa podrà comportar la indemnització dels perjudicis causats, si així s'hi hagués previst.  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors prevista en el conveni o en altres lleis.  
  
Setena. Conseqüències en cas d'incompliment  
En el cas d'incompliment dels compromisos previstos en el present conveni per part d'algun dels signants, l'altra part podrà requerir la part incomplidora per escrit perquè complisca, en un determinant termini, les obligacions o compromisos que es consideren incomplits. Aquest requeriment serà comunicat a la Comissió de seguiment i a les parts signants del conveni.  
Si transcorregut el termini indicat en el requeriment persistira l'incompliment, la part que el va dirigir notificarà a l'altra part signant la concurrència de causa de resolució i s'entendrà resolt el conveni. La resolució del conveni per aquesta causa podrà comportar la indemnització dels perjudicis causats, si fa el cas, a la part requeridora.  
En el cas que en el moment d'instar-se la resolució del present conveni en alguna de les formes previstes en el paràgraf anterior, existiren accions en execució, se'n podrà recordar la continuació i finalització en un termini improrrogable, que serà fixat per les parts quan es resolga el conveni; en cas contrari, cadascuna de les parts es farà càrrec de les despeses en què hagen incorregut.  
  
Vuitena. Règim jurídic  
El present conveni ve regulat en els termes establits en el capítol VI, del títol preliminar de la Llei 40/2015, d'1 d'octubre, de règim jurídic del sector públic.  
  
Novena. Jurisdicció  
Les qüestions litigioses que puguen sorgir en la interpretació i compliment del present conveni seran de coneixement i competència de l'ordre jurisdiccional contenciós administratiu, de conformitat amb el que es disposa en la Llei 29/1998, de 13 de juliol, reguladora d'aquesta jurisdicció.  
  
Deu. Protecció de dades de caràcter personal  
Totes dues parts, en l'exercici de les funcions previstes en el present conveni, adequaran les seues actuacions a la Llei orgànica 3/2018, de 5 de desembre, de protecció de dades personals i garantia dels drets digitals.  
  
Onze. Registre, publicació, transparència i publicitat  
D'acord amb el que es disposa en l'article 48.8 de la Llei 40/2015, d'1 d'octubre, de règim jurídic del sector públic, una vegada subscrit el present conveni, n'escaurà la inscripció en el Registre electrònic estatal d'òrgans i instruments de cooperació del sector públic estatal, al qual es refereix la disposició addicional 7a de la indicada llei, així com la publicació en el Boletín Oficial del Estado.  
El present conveni serà posat a la disposició dels ciutadans en el Portal de Transparència de l'administració general de l'Estat, en aplicació del que es disposa en l'art. 8.1.b) de la Llei 19/2013, de 9 de desembre, de transparència, accés a la informació pública i bon govern; i d'igual manera en el Portal de Transparència de la Generalitat Valenciana, d'acord amb la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
Les actuacions realitzades amb càrrec al conveni podran ser divulgades en els mitjans de comunicació, a través dels gabinets de premsa, tant ministerials com autonòmics.  
  
El present conveni se signa al lloc i en la data indicats en l'encapçalament, per duplicat exemplar, i en tots els seus fulls.  
  
PEL MINISTERI PER A LA TRANSICIÓ ECOLÒGICA I EL REPTE DEMOGRÀFIC,  
La vicepresidenta tercera del Govern i ministra per a la Transició Ecològica i el Repte Demogràfic,  
15.06.2022  
Teresa Ribera Rodríguez   
  
PER LA GENERALITAT VALENCIANA,  
La consellera d'Agricultura, Desenvolupament Rural, Emergència Climàtica i Transició Ecològica  
02.06.2022  
Mireia Mollà i Herrera